
Az ukrán gabona megítélése a fogyasztói szempontoktól a nemzetközi kereskedelmi tendenciákig

Kulcsszavak: gabonakereskedelem, élelmiszerbiztonság, Ukrajna, gabonapiac
Miért éppen a gabonakereskedelem és miért Ukrajna? – jogos kérdésként merülhet fel ez a téma választásakor. A válasz túlmutat egy egyszerű gazdasági kérdésen, vagy személyes kutatási motiváción. Ukrajna szerepe a globális gabonapiacon évtizedek óta meghatározó, különösen napjainkban, a geopolitikai feszültségek közepette. Az ukrán gabonával kapcsolatos felvetések a globális élelmiszerbiztonság és a nemzetközi kereskedelem középpontjába kerültek. A jelenlegi információáramlás ellenére a magyar társadalom továbbra is bizonytalan az ukrán gabonatermékekkel kapcsolatban.
A magyar fogyasztók ukrán gabonához való viszonyulása kulcsfontosságú annak érdekében, hogy a kereskedelmi döntések és stratégiák összhangba kerüljenek a fogyasztói elvárásokkal. Dolgozatomban megvizsgáltam a kereskedelemmel kapcsolatos fogyasztó attitűdöket, valamint a nemzetközi kereskedelmi irányvonalakat. Célom volt továbbá az is, hogy párhuzamot vonjak az ukrán és a magyar gabona közötti minőségi kérdésekben, illetve, hogy feltárjam milyen gazdasági és társadalmi tényezők befolyásolják az ukrán gabona megítélését.
Ahhoz, hogy vizsgálataimat megalapozottan tudjam elvégezni, szekunder kutatás keretében elemeztem a releváns szakirodalmakat, valamint különböző adatbázisokat és statisztikai információkat.
A primer kutatás keretében kérdőíves felmérést és mélyinterjúkat végeztem. A kérdőíves felmérés során összesen 232 válaszadó segítségével gyűjtöttem adatokat, amelyek átfogó képet nyújtanak a fogyasztói preferenciákról, véleményekről és szokásokról. Ezen túlmenően mélyinterjúkat is folytattam olyan hazai és nemzetközi szakemberekkel, akik a gabonakereskedelem valamely területén dolgoznak. A szakmai tapasztalatok és vélemények értékes kiegészítést nyújtottak a kérdőíves kutatás eredményeihez, és lehetővé tették, hogy a problémát több nézőpontból is megvizsgálhassam.
A kutatásom eredményei alátámasztották, hogy az ukrán gabonakereskedelem jelentős hatással van a globális élelmiszerpiacra, és a magyar fogyasztók attitűdjei összefüggésben állnak a geopolitikai eseményekkel. Bízom benne, hogy a feltárt releváns információk hozzájárulnak a gabonakereskedelem fejlődéséhez, előmozdíthatják a fenntarthatóbb, fogyasztóbarátabb kereskedelmi gyakorlatok kialakulását, mind Magyarországon, mind nemzetközi szinten.



